
I.

Charakteristika

1. Predmetom tohto metodického listu je stanoviť v súlade so všeobecne záväznými právnymi predpismi zásady spolupráce medzi kompetentnými orgánmi ozbrojených síl Slovenskej republiky (ďalej len „ozbrojené sily“) alebo iných ozbrojených zložiek  a hasičskými jednotkami v objektoch a v zariadeniach ozbrojených síl v prípade vzniku požiaru, živelných pohrôm a iných mimoriadnych udalostí, zníženej viditeľnosti spôsobenej silným zadymením a vznikom iných splodín horenia.
2. Základné pojmy:

a) objekt ozbrojených síl je komplex budov a pozemkov uzavretých pre verejnosť označovaný ako „vojenský priestor“, ktorý má zvláštny režim vstupu,

b) zariadenie ozbrojených síl – technika alebo budova, ktorá je majetkom ozbrojených síl s označením príslušnosti k nim, napríklad vozidlo, lietadlo nachádzajúce sa mimo objektu armády, tzn. na mieste prístupnom verejnosti,

c) vojenská hasičská jednotka – jej zriaďovateľom je Ministerstvo obrany Slovenskej republiky;  z hľadiska druhu hasičskej jednotky  ide o jednotku závodného hasičského útvaru alebo jednotku závodného hasičského zboru,

d) orgán ozbrojených síl je zodpovedný predstaviteľ ozbrojených síl vystupujúci    v mene objektu alebo zariadenia ozbrojených síl, napríklad správca vojenského priestoru, dozorný dôstojník, veliteľ vyšetrovacieho vojenského orgánu na mieste požiaru alebo mimoriadnej udalosti, obsluha zariadenia ozbrojených síl vystupujúca v mene vlastníka, správca alebo užívateľ objektu alebo zariadenia. 

II.

Úlohy a postup činnosti
A. Objekt ozbrojených síl
1. V objektoch ozbrojených síl zasahujú hasičské jednotky na základe vyžiadania orgánu ozbrojených síl alebo na základe uzatvorenej dohody medzi ozbrojenými silami a Hasičským a záchranným zborom. Pri ohlasovaní požiaru inou osobou treba výjazd konzultovať s orgánom ozbrojených síl, ktorý potvrdí jeho nutnosť. Orgán ozbrojených síl je pre hasičské jednotky kontaktnou osobou, ktorá ich bude informovať o všetkých zvláštnostiach a  nebezpečenstvách, ktoré súvisia s objektmi a priľahlým okolím zásahu. Uvedenú osobu môže veliteľ zásahu v súlade s osobitným predpisom
) požiadať o poskytnutie osobnej pomoci alebo vecnej pomoci zo strany ozbrojených síl. Orgán ozbrojených síl nie je oprávnený ukladať úlohy veliteľovi zásahu hasičskej jednotky.

2. Veliteľ zásahu hasičskej jednotky sa v objekte ozbrojených síl riadi platnými všeobecne záväznými právnymi predpismi. Ak pôsobí v objekte ozbrojených síl vojenská hasičská jednotka, pri určovaní funkcie veliteľa zásahu sa uplatňuje pravidlo prednostného velenia vzhľadom na druh hasičskej jednotky a druh vojenskej hasičskej jednotky.
B. Zariadenie ozbrojených síl
1. V zariadení ozbrojených síl zasahujú hasičské jednotky na základe oznámenia ktoréhokoľvek občana o požiari alebo o inej mimoriadnej udalosti.

2. Ak orgán ozbrojených síl z rôznych dôvodov uzavrie v zariadení ozbrojených síl pre verejnosť miesto zásahu, hasičská jednotka má právo vstúpiť na toto miesto a plniť svoje úlohy.

3. Veliteľ zásahu pri vzniku mimoriadnej udalosti v zariadení ozbrojených síl koordinuje svoj postup s orgánom ozbrojených síl. Ak nie je tento orgán na mieste zásahu, privolá ho prostredníctvom územne príslušného operačného strediska krajského riaditeľstva Hasičského a záchranného zboru. 
C. Spoločný zásah hasičských jednotiek a vojenských hasičských jednotiek mimo objektu ozbrojených síl a zariadenia ozbrojených síl
1. Spoločným zásahom hasičských jednotiek a vojenských hasičských jednotiek nie sú dotknuté právomoc a povinnosti veliteľa zásahu podľa osobitného predpisu.
)
2. Ak ozbrojené sily vyčlenia na hasenie požiaru alebo na vykonávanie záchranných prác vlastné sily a prostriedky (ďalej len „vyčlenené sily“), musia mať tieto vyčlenené sily určeného veliteľa, ktorý je podriadený veliteľovi zásahu na mieste zásahu.
3. Ak vyčlenené sily nemajú určeného veliteľa, napríklad ak ide o posádku vozidla, veliteľ zásahu ich začlení do hasičskej jednotky a určí im veliteľa.
4. Veliteľ zásahu vyčleneným silám
a) ukladá úlohy prostredníctvom ich veliteľa a vyžaduje od nich informácie o počte, vybavení a o zabezpečení vyčlenených síl alebo o činnosti počas zásahu, ktorá by mohla mať vplyv na zranenie vojakov alebo na vznik škody pri zásahu,

b) určí kontaktné stanovište na začatie súčinnosti a miesto nasadenia síl a prostriedkov,
c) stanoví úlohy, ktoré zodpovedajú vybaveniu osobnými ochrannými pracovnými prostriedkami vojakov, odbornosti a oprávneniu na činnosť, ktorú deklaruje ich veliteľ,

d) určí spôsob komunikácie medzi veliteľom zásahu a veliteľom vyčlenených síl  zasahujúcich v jednotlivých častiach viacpodlažných budov, napríklad spojkou s rádiostanicou, signálmi a telefónom.
�) § 43 ods. 1 zákona č. 314/2001 Z. z. o ochrane pred požiarmi v znení zákona č. 562/2005 Z. z.


�) § 41 zákona č. 314/2001 Z. z. 

